Id-darba l-oħra kont il-Mellieħa f'bar qed nieħu drink. Daħal turist Awstraljan u minn wara dahri beda jgħaddi l-kummenti fuqi. Ma tajtx kasu, imma dan kompla jiffastidjani, u fost affarijiet oħra qalli li jien maġistrat injurant. Din ma noqgħodx għaliha! Aħna l-Melliħin hekk, naqra ta' wara l-muntanji, u li bniedem tgħidlu maġistrat injurant, avolja ma fiha xejn ħażin proprja li tkun maġistrat injurant, inqisuha bħala insult speċjalment jekk tgħidha quddiem raħlin Melliħin oħra b'mentalita' naqra… taf int, u ħassejt li kelli bżonn niddefendi r-reputazzjoni tiegħi. Dal-Awstraljan skifuż kien ħaqqu min itajru bil-karozza. U hekk għamilt! Wara li ħriġt mill-bar dħalt fil-karozza biex insuq lura u rajtu miexi fil-pjazza. Hekk kif rajtu soqt għal fuqu u korrejtu. Ħaqqu, ja wiċċ ta' bagħal l'hu, jiġi jgħarraqli r-reputazzjoni quddiem il-Melliħin sħabi. Il-feriti li għamiltlu se jibqa' bihom għal għomru, imma kont ġustifikat nagħmilhomlu għax ipprovokani. M'għandix għax ninkwieta. Il-ġustizzja għamja jgħidu, u nemminha…